b'\n_START_ARTICLE_\nLing\xc3\xbc\xc3\xadstica cognitiva\n_START_PARAGRAPH_\nLa ling\xc3\xbc\xc3\xadstica cognitiva \xc3\xa9s un moviment que neix cap a finals dels anys vuitanta, amb la publicaci\xc3\xb3 de dues obres cabdals del moviment: es tracta de l\'obra de George Lakoff Women, fire, and dangerous things i del primer volum de Foundations of cognitive grammar, de Ronald Langacker._NEWLINE_Es tracta d\'una disciplina heterog\xc3\xa8nia, interdisciplin\xc3\xa0ria i integradora que se centra en l\'an\xc3\xa0lisi de la intel\xc2\xb7lig\xc3\xa8ncia (de la cognici\xc3\xb3) des del pensament que el llenguatge \xc3\xa9s un espai privilegiat per a aquesta an\xc3\xa0lisi perqu\xc3\xa8 \xc3\xa9s lligat a l\'\xc3\xbas; \xc3\xa9s all\xc3\xb2 que usem principalment per a categoritzar el m\xc3\xb3n. Gram\xc3\xa0tica i sem\xc3\xa0ntica s\'examinen unides i \xc3\xa9s aix\xc3\xb2 el que marca el dinamisme del pensament, ja que el centre de tota an\xc3\xa0lisi ling\xc3\xbc\xc3\xadstica \xc3\xa9s el significat. Es troben una diversitat de l\xc3\xadnies d\'investigaci\xc3\xb3 en el moviment que cal destacar.\n_START_SECTION_\nTeoria del prototipus\n_START_PARAGRAPH_\nLa ment humana categoritza el m\xc3\xb3n en etiquetes ling\xc3\xbc\xc3\xadstiques, per\xc3\xb2 aquestes categories no s\xc3\xb3n tancades ni amb l\xc3\xadmits sempre clars, ja que s\'hi introdueixen valors com la connotaci\xc3\xb3. Per tant, hi ha membres d\'una categoria m\xc3\xa9s "t\xc3\xadpics" que uns altres; per exemple, el gos seria un membre m\xc3\xa9s t\xc3\xadpic de la categoria animal per a la majoria de persones que el cuc de terra. El gos, doncs, funciona com un prototipus i hi ha membres de la mateixa categoria que s\xc3\xb3n m\xc3\xa9s o menys t\xc3\xadpics en funci\xc3\xb3 de la quantitat de caracter\xc3\xadstiques sem\xc3\xa0ntiques que comparteixin amb aquest arquetip.'